Stine Brix (EL), 2012-11-22:
For Enhedslisten er det fuldstændig afgørende, at man som borger med et handicap eller med en sygdom, for den sags skyld, kan få den hjælp, som man har brug for, og det gælder selvfølgelig også for borgere med et høretab.
Når der nu er rigtig god grund til kigge på lige præcis det her område, så skyldes det jo, som Socialdemokraternes ordfører var inde på tidligere, en længere historie, først og fremmest tilbage fra 2010, hvor en række forskellige medier på skift afslørede en hel del forskellige sager, som tydede på flere betænkelige forhold: For det første at de private høreklinikker har en usandsynlig stor avance på området i forhold til tilskuddet, for det andet et tilsvarende stort prisfald på høreapparater indkøbt i det offentlige, og for det tredje flere sager, som viste, at der tilsyneladende er sket et skred, når det gælder faglighed på nogle private klinikker.
Bare for at illustrere det som eksempel har vi set Ugeskrift for Læger dokumentere, at en ældre herre fik høreapparat, til trods for at han havde mistet hørelsen fuldstændig og dermed ikke kunne hjælpes af et høreapparat.
Vi så også Operation X, hvor tre journalister, som faktisk ikke havde et høretab, fik udleveret høreapparater.
Altså, helt klart nogle indikationer på, at fagligheden ikke var i orden på det her område.
De ting tilsammen, altså store avancer samtidig med store prisfald på selve apparatet og temmelig mange sager, der indikerede et skred i fagligheden, gjorde, at vi fra Enhedslistens side selvfølgelig bakkede op om, at man gik i gang med at undersøge det her område, for at man f.eks. kunne reducere tilskuddet eller på andre måder omorganisere området.
Det indeholder flere ting, som andre ordførere været inde på: For det første en omstrukturering, så regionerne nu overtager ansvaret, frem for at det er todelt mellem kommuner og regioner.
Det er selvfølgelig klogt, at man kan reducere bureaukratiet på den måde, og det vil også give en mere smidig sagsgang for brugerne, forventer vi.
For det andet at man reducerer tilskud til privat høreapparatbehandling, så tilskuddet flugter mere med det prisfald, der har været på høreapparater.
Og det støtter vi også fra Enhedslistens side.
Jeg mener bestemt ikke, at det er rimeligt, at vi overbetaler private behandlere, og det mente jeg sådan set heller ikke, da det gjaldt privathospitaler eller andre lignende sager, der har været.
Derfor er det vigtigt, at vi laver en justering, så vi ikke bruger skatteborgernes penge – det er jo dem, vi har med at gøre herinde – unødigt på noget, vi rent faktisk ikke får behandling for.
Jeg kan læse i kulegravningsrapporten – jeg tror også, at der var en anden, der nævnte det tidligere; det står i en fodnote i rapporten – at de private leverandører faktisk mener, at de godt kan købe ind til samme pris som det offentlige.
Og derfor forventer jeg bestemt ikke, at borgerne kommer til at se en øget brugerbetaling på det her område, for det nedsatte tilskud skal selvfølgelig slå om i et billigere indkøb.
Naturligvis vil vi ligesom regeringen følge det meget nøje, så vi er sikre på, at det er det, der rent faktisk sker.
Det største problem for høreapparatbehandlingen, når jeg taler med Høreforeningen, som jo er en af de organisationer, som ikke har økonomiske interesser i det her område, er ventelisterne i det offentlige.
Det anerkender jeg fuldt ud.
Jeg kan godt forstå, at man er ked af, at der er så lang ventetid på den gratis behandling, og det synes jeg da vi skal kigge noget nærmere på.
Jeg synes, det er meget interessant, at der er meget forskellige ventetider.
Aarhus har været fremhævet som et eksempel, hvor der er meget lang ventetid, nemlig på 2 år.
Vi har nogle andre eksempler – man skal bare et par hundrede kilometer længere sydpå til Sønderborg, så er ventetiden markant kortere, nemlig på 2-3 uger.
Hvad er det, de gør rigtigt i Sønderborg, som man kunne lære af i Aarhus?
Så jeg håber, at det udvalg, man har nedsat i regi af Danske Regioner, og som skal kigge på, hvordan man implementerer den her lov, også kan være med til at kigge på, hvad det er, man gør rigtigt nogle steder i Danmark, som man formentlig ville kunne lære noget af andre steder.
Så med de bemærkninger skal jeg sige, at vi bakker fuldt op om lovforslaget.